‘n Gevlekte ooruil wat aan mense gewoond is, sal nie wegvlieg as jy naby die nes kom nie. Anders as sy wilde nefies en niggies, sal hy aanval eerder as om die kenmerkende dreigende klapgeluide met sy bek te maak.
Gevlekte ooruile jag hoofsaaklik snags en sal bedags op ‘n plek slaap waar hulle kleure met die agtergrond saamsmelt – op die grond, 'n rotskrans of in 'n boom. Jy kan hulle gunsteling slaapplekke uitken aan die opeenhoping van uitskeidings, vere wat met ververing verloor is en uilballe.
Uile bring die nie-verteerbare oorblyfsels van prooi, soos beentjies en hare, in die vorm van balle op. Dit gebeur 12–29 uur nadat die prooi verorber is.
Dié spesie het die kenmerkende ‘ore’ van die groep ooruile. Eintlik is dit verepluise wat regop staan. Die ore is laer af langs die kop en onder die verekleed bedek. Hulle word 43–47 cm groot en kan tot 700 g weeg.
Die geslagte lyk eners en onvolwasse voëls lyk dieselfde as die ouers, maar hulle ‘oortjies’ is korter en die strepies op die pens is swarter.